b'\n_START_ARTICLE_\nNiagara (film)\n_START_SECTION_\nHandling\n_START_PARAGRAPH_\nDen lystige Ray Cutler og hans kone, Polly, er p\xc3\xa5 en forsinket bryllypsreise til Niagarafallene etter at han har vunnet en salgskonkurranse gjennom jobben. N\xc3\xa5r de ankommer hytten som de har leid f\xc3\xa5r de beskjed om at de forrige paret, George og Rose Loomis, ikke har sjekket ut enn\xc3\xa5, men de g\xc3\xa5r med p\xc3\xa5 \xc3\xa5 ta en annen hytte i stedet. Det blir raskt klart for dem at ekteparet Loomis er alt annet enn et lykkelig par. George er hissig og paranoid og Rose antyder at han tidligere har v\xc3\xa6rt innlagt p\xc3\xa5 et psykiatrisk sykehus. En dag n\xc3\xa5r ekteparet Cutler er p\xc3\xa5 en omvisning ved Niagarafallene, oppdager Polly at Rose kysser lidenskapelig med en annen mann. Det viser seg at Rose har planlagt at elskeren hennes skal drepe mannen hennes en dag, n\xc3\xa5r begge mennene skal p\xc3\xa5 en b\xc3\xa5ttur. Planen ser ut til \xc3\xa5 lykkes ettersom George ikke kommer tilbake. Ekteparet Loomis hjelper henne \xc3\xa5 melde mannen savnet. Ikke lenge etter blir liket \xe2\x80\x93 av det man antar er George \xe2\x80\x93 funnet, og Rose blir tilkalt for \xc3\xa5 foreta en identifikasjon, men hun besvimer ved synet av liket._NEWLINE_Rose blir innlagt p\xc3\xa5 sykehus og ekteparet Cutler f\xc3\xa5r endelig flytte inn i den hytten de hadde bestilt. Polly legger seg for \xc3\xa5 slappe av litt, men blir overrasket av George som plutselig kommer inn. Han trodde Rose bodde der fremdeles og kom for \xc3\xa5 ta hevn. Det viser seg nemlig at han drepte elskeren til Rose, f\xc3\xb8r han selv ble fors\xc3\xb8kt drept. F\xc3\xb8r han blir oppdaget av noen andre stikker han av, og Polly blir ikke trodd da hun forteller hvem hun har sett. Senere da hun er p\xc3\xa5 en omvisning ved Niagarafallene sammen med Ray, hans sjef og sjefens kone, blir hun igjen opps\xc3\xb8kt av George. Han overbeviser henne om at han drepte den andre mannen i selvforsvar, og Polly r\xc3\xa5der han til \xc3\xa5 melde seg for politiet. Han er ikke interessert i dette og ber om at hun ikke forteller noen at han selv overlevde. Polly blir hun redd og kommer seg unna._NEWLINE_Ikke lenge etter r\xc3\xb8mmer Rose fra sykehuset og pr\xc3\xb8ver \xc3\xa5 komme seg tilbake til USA. Hun blir livredd da hun oppdager George utenfor, og flykter opp i et klokket\xc3\xa5rn. Han f\xc3\xb8lger etter henne og tar henne igjen da hun n\xc3\xa5r toppen. En rasende George kveler sin kone, men angrer seg like etterp\xc3\xa5. Ting blir ikke enklere n\xc3\xa5r han oppdager at han har blitt l\xc3\xa5st inne i bygningen og ikke kan komme seg ut f\xc3\xb8r neste morgen. F\xc3\xb8r han g\xc3\xa5r forteller han den d\xc3\xb8de Rose at han elsket henne._NEWLINE_Samme morgen skal ekteparet Cutler p\xc3\xa5 b\xc3\xa5ttur sammen med Rays sjef og sjefens kone. George, som n\xc3\xa5 er etters\xc3\xb8kt av politiet, kommer seg inn p\xc3\xa5 b\xc3\xa5ten n\xc3\xa5r Polly er alene ombord. Han pr\xc3\xb8ver \xc3\xa5 overtalte henne til \xc3\xa5 forlate b\xc3\xa5ten, men ender opp med \xc3\xa5 sl\xc3\xa5 henne i svime ved et uhell. For \xc3\xa5 unnslippe politiet starter han b\xc3\xa5ten og kj\xc3\xb8rer avsted. N\xc3\xa5r Polly v\xc3\xa5kner r\xc3\xa5der hun han igjen til \xc3\xa5 melde seg til politiet, men blir rystet n\xc3\xa5r hun f\xc3\xa5r vite at han har drept Rose. St\xc3\xb8rre problemer oppst\xc3\xa5r n\xc3\xa5r b\xc3\xa5ten g\xc3\xa5r tom for bensin og blir f\xc3\xb8rt med str\xc3\xb8mmen ned mot Niagarafallene. Et like stykke f\xc3\xb8r fossefallene treffer b\xc3\xa5ten en stor stein. George hjelper Polly \xc3\xa5 klatre opp p\xc3\xa5 den. N\xc3\xa5r hun er trygg blir han med b\xc3\xa5ten ned Niagarafallene. Like etterp\xc3\xa5 blir Polly reddet av et helikopter. De takker politiet for hjelpen mens de holder rundt hverandre.\n_START_SECTION_\nBakgrunn og produksjon\n_START_PARAGRAPH_\nJames Mason var opprinnelig tiltenkt rollen som George Loomis, men den gikk til slutt til Joseph Cotten. Anne Baxter skulle opprinnelig spille rollen som Polly Cutler, men da hun trakk seg ble filmen omskrevet for \xc3\xa5 fremheve Marilyn Monroe. Rollen gikk da til Jean Peters._NEWLINE_Deler av filmen ble spilt inn p\xc3\xa5 den canadiske siden av Niagarafallene._NEWLINE_Under innspillingen av filmen la Monroes makeupartist, Allan \xc2\xabWhitey\xc2\xbb Snyder, merke til sceneskrekken hennes, et problem som hun hadde gjennom hele karrieren. Han fikk i oppgave av regiss\xc3\xb8ren Henry Hathaway \xc3\xa5 tilbringe flere timer sammen med Monroe, for \xc3\xa5 forberede henne f\xc3\xb8r scener skulle spilles inn._NEWLINE_If\xc3\xb8lge Snyder var det i denne filmen som Monroe, etter mye eksperimentering, fant frem til det utseende og stilen som hun ble mest kjent for. En scene i filmen der Monroe filmes bakfra mens hun g\xc3\xa5r 35 meter har ofte blitt nevnt som det som gjorde henne til en stjerne. Skuespillerinnen Constance Bennett skal angivelig ha uttalt, etter \xc3\xa5 ha sett filmen: \xc2\xabDet der er en dame med fremtiden bak seg.\xc2\xbb\n_START_SECTION_\nMottakelse\n_START_PARAGRAPH_\nFilmen ble Monroes store gjennombrudd og spilte inn seks millioner dollar. Variety mente at det var en nervepirrende film der man bare ventet p\xc3\xa5 katastrofen. De mente ogs\xc3\xa5 at filmen p\xc3\xa5 en flott m\xc3\xa5te fikk vist frem to av naturens skj\xc3\xb8nnheter; Niagarafallene og Monroe. The New York Times fremhevet ogs\xc3\xa5 Niagarafallene og Monroe som filmens h\xc3\xb8ydepunkt. Newsweek mente at Monroe hadde den beste rolletolkningen, mens Time mente at hun hevet niv\xc3\xa5et p\xc3\xa5 filmen._NEWLINE_Daily Worker mente imidlertid at hun var \xc2\xablatterlig\xc2\xbb og \xc2\xabkjedelig\xc2\xbb, mens Monthly Film Bulletin mente at hun var \xc2\xabvulg\xc3\xa6r\xc2\xbb og \xc2\xablitt frast\xc3\xb8tende\xc2\xbb. Monroes fremtoning ble ogs\xc3\xa5 kritisert av flere kvinnegrupper. En representant fra Niagara Falls i Ontarios lovgivende forsamling protesterte p\xc3\xa5 sin side p\xc3\xa5 at filmen \xc2\xabikke gjorde annet enn \xc3\xa5 skade bryllupsreisehovedstaden\xc2\xbb. Videre mente vedkommende at \xc2\xabi stedet for en film som kan vises til skolebarna v\xc3\xa5re gir de oss mord og selvmord og umoralske liv.\xc2\xbb'